കര്ണാലിലെ കര്ഷക പ്രതിഷേധം പിന്വലിച്ചു ന്യൂഡല്ഹി: ആവശ്യങ്ങള് അംഗീകരിക്കാന് ഹരിയാന സര്ക്കാര് തയാറായതോടെ കര്ഷക സംഘടനകള് കര്ണാലിലെ പ്രതിഷേധ സമരം പിന്വലിച്ചു. കര്ഷകര്ക്കുനേരെ നടന്ന പോലീസ് അതിക്രമം സംബന്ധിച്ച് വിരമിച്ച ഹൈക്കോടതി ജഡ്ജി അദ്ധ്യക്ഷനായ അന്വേഷണ സമിതിയെ നിയോഗിക്കും. കര്ഷകരുടെ തല തല്ലിപ്പൊട്ടിക്കാന് ഉത്തരവു നല്കിയ സബ് ഡിവിഷണല് മജിസ്ട്രേറ്റ് അന്വേഷണ റിപ്പോര്ട്ട് നല്കും വരെ നിര്ബന്ധിത അവധിയില് പ്രവേശിക്കണം. പോലീസ് അതിക്രമത്തില് ഇരയായി കൊല്ലപ്പെട്ട സുശീല് കാജലിന്റെ കുടുംബത്തിലെ രണ്ടുപേര്ക്ക് സര്ക്കാര് ജോലി നല്കുമെന്നും അഡീഷണല് ചീഫ് സെക്രട്ടറി ദേവേന്ദര് സിങ് കര്ഷക നേതാക്കള്ക്ക് ഉറപ്പുനല്കി.